Source: https://www.dalito.sk/aktualizujeme-jano-martina-nezabudame/
Timestamp: 2018-04-22 18:00:28+00:00

Document:
AKTUALIZUJEME: Jano a Martina, my nezabúdame - Dalito - They Made It!
Lucia Tomečková / zdroj: TASR 19. apríla 2018 1 0	783 zhliadnutí
Dalito nezabúda. Informácie o vývoji vyšetrovania dvojnásobnej beštiálnej vraždy investigatívneho novinára Aktuality.sk Jána Kuciaka a jeho snúbenice Martiny Kušnírovej priebežne dopĺňame zo zdrojov TASR a tlačových správ. Zavraždených mladých ľudí našli v ich dome vo Veľkej Mači v okrese Galanta 26. februára 2018 v okrese Galanta . Obaja podľahli strelným zraneniam. Podľa policajného prezidenta Tibora Gašpara vražda môže súvisieť s prácou 27 ročného investigatívneho reportéra Jána Kuciaka, ktorý sa venoval hlavne podozreniam z daňových podvodov. Šéfredaktori slovenských médií v spoločnom vyhlásení vyzvali štát, aby urobil všetko preto, aby vraždu vyšetril a nebola ohrozená sloboda slova.
Redakcia Dalito tak v turbulentných spoločensko-politických časoch upozorňuje, že nezabúda na beštiálne vraždy dvoch mladých ľudí a stále čaká na odpovede na otázky, kto vraždil, na koho objednávku a prečo?! Súhrn budeme dopĺňať až do vyšetrenia prípadu.
Brusel/Bratislava 19. apríla (TASR) – Európsky úrad pre boj proti podvodom (OLAF) so sídlom v Bruseli vo štvrtok oznámil, že začal vyšetrovanie údajného zneužívania fondov Európskej únie na Slovensku, ktoré odhalil slovenský novinár Ján Kuciak. Vo februári ho zavraždili a spolu s ním aj jeho snúbenicu Martinu Kušnírovú. Informovalo o tom internetové vydanie týždenníka Politico.
J. IVOR: Bolo vhodné vytvoriť medzinárodný vyšetrovací tím v prípade Kuciaka
Bratislava 19. apríla (TASR) – Bolo určite vhodné vytvoriť medzinárodný vyšetrovací tím, ktorý bude pracovať na objasňovaní vraždy investigatívneho novinára Jána Kuciaka a jeho snúbenice Martiny Kušnírovej. Pre TASR to vo štvrtok uviedol dlhoročný šéf slovenských vyšetrovateľov a v súčasnosti vysokoškolský pedagóg generál Jaroslav Ivor.
„Pri takýchto závažných trestných činoch treba využiť všetky možnosti, ktoré dáva jednak Trestný poriadok a jednak metodika a taktika kriminalistiky. V tomto prípade, ak teda pri vyšetrovaní takéhoto trestného činu sa vyskytne alebo vyskytujú verzie, ktoré by mohli evokovať nejakú zahraničnú stopu, teda nejaké prepojenie tohto trestného činu aj so zahraničím, tak je určite veľmi vhodné využiť aj inštitút spoločného vyšetrovacieho tímu, čo je možnosť podľa Trestného poriadku,“ domnieva sa Ivor.
Podľa jeho ďalších slov ako to bude efektívne a užitočné, bude to možné vyhodnotiť až po určitom čase. „V každom prípade bolo by chybou takúto možnosť a takúto šancu nevyužiť,“ dodal Ivor.
„Po veľmi intenzívnych rokovaniach a viacerých koordinačných stretnutiach medzi zástupcami justičných orgánov Slovenskej republiky, Talianskej republiky, zástupcami Eurojustu a Europolu, bola podpísaná dohoda o vytvorení spoločného vyšetrovacieho tímu v trestnej veci poškodených Jána K. a spol.,“ uviedla v stredu hovorkyňa GP SR.
„Podpísanie dohody považujem za mimoriadne dôležité, pretože bude slúžiť ako základná báza pre výmenu a získavanie poznatkov a informácií vedúcich k objasneniu skutku a zisteniu jeho páchateľa – páchateľov,“ uviedol Čižnár.
Podľa prezidenta Eurojustu a národného člena Slovenskej republiky v Eurojuste Ladislava Hamrana, Eurojust aktívne participoval na vytvorení uvedeného spoločného vyšetrovacieho tímu. „Eurojust je i naďalej pripravený intenzívne pomáhať prokurátorom oboch krajín pri objasnení tohto závažného a odsúdeniahodného trestného činu,“ uviedol Hamran.
Brusel/Štrasburg 19. apríla (TASR) – Poslanci Európskeho parlamentu (EP) prijali vo štvrtok nelegislatívne uznesenie o ochrane investigatívnych novinárov v Európe, ktoré je reakciou na vraždu slovenského novinára Jána Kuciaka a jeho snúbenice Martiny Kušnírovej.
Rezolúciu o ochrane investigatívnych novinárov v Európe, ktorá sa zaoberá aj prípadom vraždy slovenského novinára Jána Kuciaka a jeho snúbenice Martiny Kušnírovej, navrhla najvplyvnejšia politická skupina v Európskom parlamente (EP) – Európska ľudová strana (EPP). Uviedla to maltská poslankyňa Roberta Metsolová, ktorá predsedala štvrtkovému hlasovaniu o tejto rezolúcii.
Zznesenie, o ktorom sa okolo obeda bude hlasovať v pléne EP, vychádza zo zistení osobitnej delegácie šiestich poslancov EP, ktorá navštívila Slovensko v dňoch 8. a 9. marca v rámci prieskumnej pracovnej cesty.
Bratislava 18. apríla (TASR) – Generálny prokurátor SR Jaromír Čižnár podpísal v stredu v Haagu s partnermi vznik medzinárodného vyšetrovacieho tímu, ktorý bude pracovať na objasňovaní vraždy investigatívneho novinára Jána Kuciaka a jeho snúbenice Martiny Kušnírovej. TASR o tom informovala hovorkyňa Generálnej prokuratúry SR (GP SR) Andrea Predajňová.
Na základe rozhodnutia však Sebastiano V. zostáva vo väzbe, a to z dôvodu preventívnej väzby. „Uvedený dôvod väzby je daný na základe už vypočutých svedkov, ktorí zhodne tvrdia, že po tom, čo mali byť spáchané skutky, z ktorých je dôvodne podozrivý obvinený, ich Sebastiano V. opakovane sledoval. Krajský súd v Košiciach nezistil u obvineného Sebastiana V. podmienky na nahradenie dôvodov jeho väzby písomným sľubom, ale ani dohľadom probačného a mediačného úradníka,“ doplnila Pančurová.
Vyšetrovatelia PZ SR v prípade vraždy novinára J. Kuciaka nepretržite konajú
Bratislava 11. apríla (TASR) – Vyšetrovatelia Policajného zboru (PZ) SR nepretržite konajú vo veci objasnenia vraždy novinára Jána Kuciaka a jeho družky. „Chceme zdôrazniť, že vyšetrovatelia PZ SR vo veci priebežne nepretržite konajú a vykonávajú procesné úkony za účelom odhalenia a potrestania páchateľa, páchateľov tohto trestného činu. Zo zrejmých dôvodov nie je možné procesné úkony v súčasnosti špecifikovať,“ uviedla v stredu médiám hovorkyňa Úradu špeciálnej prokuratúry (ÚŠP) Jana Tökölyová.
„Ďalšie informácie budú poskytnuté médiám v možnom rozsahu, ktorý neohrozí ďalší stav prípravného konania a konania na súde, hneď ako to procesná situácia dovolí,“ povedala na záver hovorkyňa.
Dozorujúci prokurátor, ktorého identitu požiadala ÚŠP nezverejňovať, priblížil vtedy na brífingu výsledky mesačnej práce vyšetrovacieho tímu. Predpokladaný čas vraždy bol podľa nehu ustálený v časovom rozpätí päť minút. „Bol zadokumentovaný pohyb pravdepodobného páchateľa a boli zistené ďalšie skutočnosti, ktoré nemôžeme prezentovať,“ prečítal dopredu pripravené tlačové vyhlásenie.
Bratislava 11. apríla (TASR) – Francúzska speváčka a herečka britského pôvodu Jane Birkin mieri v týchto dňoch na Slovensko. Módna ikona 70. rokov preslávená duetom Je t’aime… moi non plus, ktorý naspievala so svojím nielen umeleckým partnerom Sergeom Gainsbourgom, vo svojom vyhlásení žiada, aby bol jej premiérový slovenský koncert venovaný pamiatke novinára a jeho snúbenice.
Speváčka sa aktuálne vydáva na turné, ktoré má podporiť jej najnovší album Birkin/Gainsbourg: Le Symphonique. Ten je podľa jej slov poctou jej dlhoročnému partnerovi, skladateľovi, hudobníkovi a režisérovi Sergeovi Gainsbourgovi, jednému z najvýraznejších francúzskych umelcov 20. storočia. Bol to práve Gainsbourg, s ktorým Birkin tvorila 13 rokov ikonický pár, médiami často označovaný aj ako ideálny a romantický.
Taliansko: V Kalábrii zatkli hľadaného bosa ‘Ndranghety
Rím 6. apríla (TASR) – Talianska polícia zatkla hľadaného popredného šéfa kalábrijskej zločineckej organizácie ‘Ndrangheta Giuseppeho Pelleho. Zadržali ho v noci na piatok v jeho domovskej Kalábrii, informovala agentúra DPA.
„Toto zatknutie má mimoriadne veľký význam, pretože Pelle patril medzi tých, ktorý v rámci ‘Ndranghety prijímali strategické rozhodnutia,“ vyhlásil prokurátor Gaetano Paci, ktorý sa špecializuje na boj proti mafii.
Podľa polície je Pelle popredným predstaviteľov jedného z najmocnejších klanov ‘Ndranghety, ktoré sú prepojené s baštou tejto organizácie, kalábrijskom mestečku San Luca.
Kalábrijská ‘Ndrangheta patrí spolu so sicílskou Cosa Nostrou a neapolskou Camorrou k najdôležitejším organizovaným zločineckým skupinám v Taliansku a vybudovala si základne i v zahraničí; okrem iného pôsobí v Nemecku či USA. Podľa talianskych úradov je ‘Ndrangheta momentálne najsilnejšou mafiou na svete, pričom v pašovaní kokaínu do Európy predstihla aj Cosa Nostru.
Prešov 5. apríla (TASR) – Vyše 2000 ľudí prišlo v Prešove na štvrtkové zhromaždenie, ktoré vyzývalo postaviť sa za slušné Slovensko. Na transparentoch dominovali výzvy na odvolanie prezidenta Policajného zboru Tibora Gašpara, kritika na adresu špeciálneho prokurátora Dušana Kováčika a dav žiadal predčasné voľby.
Bratislava: Pre štvrtkový protest bude v centre vylúčená premávka električiek
Bratislava 5. apríla (TASR) – V centre Bratislavy bude pre štvrtkový protest na Námestí SNP vylúčená zhruba od 16.30 h premávka električiek liniek 1, 3, 4, 6, 7, 8 a 9, a to v úseku Šafárikovo námestie – Štúrova – Jesenského – Námestie SNP a Špitálska. Informuje o tom na svojom webe Dopravný podnik Bratislava.
Podnik zároveň posilní hliadky svojho dispečingu, ktorý bude na vzniknutú dopravnú situáciu reagovať operatívne a v prípade potreby v spolupráci s políciou skráti alebo odkloní aj ďalšie linky MHD. Električky budú počas zhromaždenia jazdiť po odklonových trasách.
Bratislava 5. apríla (TASR) – Odvolanie policajného prezidenta Tibora Gašpara, jasné systémové zmeny v policajnej inšpekcii a odpolitizovanie vedenia polície. Aj toto žiadajú predstavitelia iniciatívy Za slušné Slovensko, ktorí vo štvrtok pokračujú vo verejných zhromaždeniach.
Organizátori zhromaždení ani desať dní od vyslovenia dôvery vláde Petra Pellegriniho (Smer-SD) nevidia jasný signál, že to nový kabinet myslí so snahou o obnovenie dôvery vážne. „Miesto toho počúvame o potrebe zorientovať sa v tom, čo je nám všetkým jasné. Zhromaždenie za slušné Slovensko bude v Bratislave o 17. hodine na Námestí SNP. V ostatných mestách budú zhromaždenia, pochody alebo ďalšie aktivity vo štvrtok alebo piatok (6.4.) podľa kapacít a ohlásenia organizátorov z konkrétnych miest.
Premiéra Pellegriniho mrzí, že sa uskutočnia ďalšie verejné zhromaždenia s požiadavkou na odvolanie Tibora Gašpara. Túto personálnu otázku i ďalšie kroky ohľadom polície má totiž kompetencii nový minister vnútra Tomáš Drucker, na ktorého sa premiér spolieha a dáva mu „voľné ruky“.
Premiér tiež informoval, že sa chce v piatok (6.4.) stretnúť s ministrom vnútra i s generálnym prokurátorom ohľadom vyšetrovania vraždy novinára Jána Kuciaka a jeho snúbenice Martiny Kušnírovej. Chce získať uistenie, že vyšetrovanie prebieha po technickej, nie po obsahovej stránke, ako má. „Ak by som mal pochybnosť, že aj v tomto sa koná tak, ako sa nemá, tak samozrejme ten tlak na pána ministra budem vytvárať intenzívnejší, ale momentálne si myslím, že je dostatočne schopný manažér na to, aby posúdil veľmi rozumne a na základe faktov, čo má urobiť,“ dodal.
R.Krajmer požiadal o uvoľnenie z funkcie, nechce spochybniť prácu vyšetrovateľov
Bratislava 29. marca (TASR) – Riaditeľ Národnej protikorupčnej jednotky Národnej kriminálnej agentúry (NAKA) Róbert Krajmer požiadal o uvoľnenie z funkcie. Krajmer tak urobil „po dôkladnom zvážení a vzhľadom na neprimeraný nátlak na jeho rodinu a prácu protikorupčnej jednotky, ktorý vníma ako nedôvodný a politizujúci“. Uviedol to v spoločnom stanovisku Ministerstva vnútra SR a Prezídia Policajného zboru (PZ).
OLAF začal skúmať podozrenia zo zneužívania fondov EÚ na Slovensku
Brusel 28. marca (TASR) – Európsky úrad pre boj proti podvodom (OLAF) potvrdil, že začal podnikať kroky v súvislosti s údajnými podvodmi a zlým hospodárením pri čerpaní poľnohospodárskych dotácií EÚ na Slovensku. Informovalo o tom internetové vydanie týždenníka Politico.
GP SR: V lese pri V. Mači vykonala polícia operatívnu akciu
Bratislava 27. marca (TASR) – V lese pri obci Veľká Mača (okr. Galanta) polícia v utorok vykonala operatívnu akciu zameranú na zaistenie prípadných ďalších dôkazov. Pre TASR to za Úrad špeciálnej prokuratúry (ÚŠP) uviedla hovorkyňa Generálnej prokuratúry SR Andrea Predajňová.
Prokurátor: Novinár Kuciak a jeho snúbenica boli zavraždení 21. februára
„Je vždy na úvahe vyšetrovateľa a na momentálnych možnostiach, akých lekárov prípadne znalcov na miesto činu prizve, a v ktorom časovom úseku obhliadky,“ vysvetlil s tým, že pitvu tiel v tomto prípade vykonávali znalci zo znaleckého odboru Úradu pre dohľad nad zdravotnou starostlivosťou, Sekcie súdneho lekárstva a patologickej anatómie.
Praha 26. marca (TASR) – Česká investigatívna novinárka Pavla Holcová poskytla mesiac po vražde svojho slovenského kolegu Jána Kuciaka a jeho priateľky rozhovor pre reláciu Newsroom verejnoprávneho spravodajského kanálu ČT24. Odvysielaný bol v nedeľu večer a súhlasila s ním pod podmienkou, že jej nebude vidieť do tváre, keďže kvôli svojej bezpečnosti musela zmeniť vizáž a zostáva pod policajnou ochranou.
„Okrem toho, že ma požiadali, aby som zmenila výzor a nebola na prvý pohľad poznateľná, sme pristúpili aj k ďalším, napríklad technickým opatreniam, ktoré majú lepšie zabezpečiť to, ako sa pohybujem – a všeobecne moju bezpečnosť,“ opísala Holcová bezpečnostné opatrenia.
Košice 25. marca (TASR) – Koncert na pamiatku zavraždeného novinára Jána Kuciaka a jeho priateľky archeologičky Martiny Kušnírovej sa uskutoční v nedeľu o 18.00 h v Košiciach pri Dolnej bráne na Hlavnej ulici.
„Hlavným posolstvom koncertov je spolupatričnosť s rodinami Martiny Kušnírovej a Jána Kuciaka a spolupatričnosť s ľuďmi, ktorým záleží na našej krajine. Vražda Martiny a Jána je tragédiou, ktorá nás hlboko zasiahla. Umenie potrebuje pre svoju plnohodnotnú existenciu slobodu, za ktorej obranu zomreli Martina s Jánom. Koncertmi im chceme vzdať úctu,“ povedal o koncertoch ich spoluorganizátor Michal Kaščák z festivalu Pohoda.
Okrem Pohody sú spoluorganizátormi koncertu košická Tabačka Kulturfabrik a občiansky kolektív Košice za slušné Slovensko.
Oznámenie: Brífing prokurátora ÚŠP z odboru všeobecnej kriminality
Brífing prokurátora Úradu špeciálnej prokuratúry z odboru všeobecnej kriminality sa uskutoční v pondelok 26. marca o 14.00 h v priestoroch Úradu špeciálnej prokuratúry na Suvorovovej 5A v Pezinku. Téma: Trestná vec dvojnásobnej úkladnej vraždy
P. Pellegrini v Bruseli opísal vyšetrovanie vraždy Jána Kuciaka
Brusel/Bratislava 22. marca (TASR) – Vyšetrovanie vraždy investigatívneho novinára Jána Kuciaka a jeho snúbenice Martiny Kušnírovej je zložitý prípad, nová vláda však urobí všetko pre jeho objasnenie. Uviedol to novovymenovaný premiér SR Peter Pellegrini (Smer-SD) po príchode na svoj prvý summit EÚ v Bruseli.
Dodal, že slovenskí vyšetrovatelia na prípade spolupracujú s medzinárodnými organizáciami, talianskou políciou a s ďalšími partnermi, pričom „všetci nám chcú pomôcť“.
„Je to komplikovaný prípad a bude veľmi dôležité nájsť páchateľov. Urobíme ale všetko preto, a to je dôležité nielen pre vládu, ale aj pre občanov a pozostalých, aby sme sa dopátrali pravdy,“ uviedol.
J. Čižnár splnomocnil dozorového prokurátora, aby informoval o vražde J. Kuciaka
Bratislava 22. marca (TASR) – Generálny prokurátor SR Jaromír Čižnár vo štvrtok splnomocnil dozorového prokurátora Úradu špeciálnej prokuratúry (ÚŠP), aby informoval o priebehu vyšetrovania vraždy investigatívneho novinára Jána Kuciaka a jeho družky.
Foggia 21. marca (TASR) – Približne 40.000 ľudí sa zúčastnilo v stredu na demonštrácii proti mafii v meste Foggia na juhu Talianska, ktoré je označované za baštu organizovaného zločinu v regióne Apúlia. Demonštranti si tiež uctili pamiatku 970 nevinných obetí mafie, ktorých mená boli prečítané počas zhromaždenia, informovala agentúra APA.
Protimafiánsky prokurátor Franco Roberti minulé leto o Apúlii, ktorá je považovaná za najbohatší spomedzi juhotalianskych regiónov, povedal, že tamojšia mafia bola príliš dlho podceňovaná. Najobávanejšími zločineckými organizáciami Talianska sú naďalej kalábrijská ‘Ndrangheta, sicílska Cosa Nostra a neapolská Camorra.
Prokuratúra: Vyšetrovanie vraždy novinára J. Kuciaka intenzívne pokračuje
Bratislava 20. marca (TASR) – Vyšetrovanie vraždy investigatívneho novinára Jána Kuciaka naďalej intenzívne pokračuje. Pre TASR to v utorok uviedla hovorkyňa Úradu špeciálnej prokuratúry (ÚŠP) Jana Tökölyová.
„Prvoradým je zistenie a zaistenie dôkazov slúžiacich na objasnenie veci a potrestanie páchateľa. Prezentovanie skutočností, ktoré sú orgánom činným v trestnom konaní známe, ako je dátum a čas úmrtia, počet striel, ktoré zasiahli obete, a podobne, nie je možné vzhľadom na súčasný stav vyšetrovania. Preto nebudeme uvádzať žiadne podrobnosti, aby sa zamedzilo zmareniu alebo sťaženiu objasnenia a vyšetreniu veci,“ uviedla hovorkyňa ÚŠP.
„Kompetencie príslušných zahraničných orgánov budú vymedzené v pripravovanej dohode o zriadení spoločného vyšetrovacieho tímu,“ dodala Tökölyová.
Bratislava 20. marca (TASR) – V Bratislave otvoria v stredu 21. marca výstavu venovanú novinárskej práci Jána Kuciaka. V Galérii Karola Kállaya v priestoroch Paneurópskej vysokej školy (PEVŠ) ju otvorí o 14.00 h šéf investigatívneho tímu a komentátor portálu Aktuality.sk Marek Vagovič.
„Výstava bude obsahovať všetky články Jána Kuciaka a vyjadrenie postoja študentov Fakulty masmédií Paneurópskej vysokej školy v podobe transparentov a fotografií z uplynulých verejných zhromaždení,“ TASR informovala Marta Heribanová z Fakulty masmédií PEVŠ.
Bratislava 20. marca (TASR) – V kostole Cirkvi bratskej na Cukrovej ulici v Bratislave sa v utorok o 18.00 uskutoční Koncert pre Jána a Martinu. Na podujatí, ktoré pripravuje tím festivalu komornej hudby Konvergencie, zaznejú skladby od Antonína Dvořáka, Vladimíra Godára, Ilju Zeljenku, Johna Tavenera, Romana Bergera, Mariána Vargu, Arvo Pärta a Borisa Lenka. „Okrem hudby budú súčasťou programu aj príhovory emeritného arcibiskupa Róberta Bezáka, rabína Misha Kapustina a kazateľa Daniela Pastirčáka,“ informuje o spomienkovom koncerte na Facebooku festival Konvergencie.
J. Čižnár zaslal talianskym orgánom návrh dohody o vytvorení spoločného tímu
Bratislava 19. marca (TASR) – Generálny prokurátor Slovenskej republiky Jaromír Čižnár v pondelok oznámil, že po intenzívnej komunikácii s justičnými orgánmi Talianskej republiky zaslal návrh dohody o zriadení spoločného vyšetrovacieho tímu v prípade vraždy novinára Jána Kuciaka a jeho družky. Návrh dohody bol zaslaný v piatok 16. marca prostredníctvom Eurojustu. TASR o tom v pondelok informovala hovorkyňa Generálnej prokuratúry SR (GP) Andrea Predajňová.
Trebišov 17. marca (TASR) – Okresný súd v Trebišove vzal Sebastiana V., ktorého vo štvrtok (15.3.) zadržala polícia, do väzby. Rozhodol o tom v sobotu na neverejnom zasadnutí. TASR to potvrdil hovorca košickej krajskej prokuratúry Milan Filičko. Muž je obvinený z prečinu nebezpečného vyhrážania a pokračovacieho prečinu výtržníctva. Pri predvádzaní na súd si zakrýval tvár, s médiami komunikovať nechcel.
Trestné stíhanie v danej veci bolo podľa Filička začaté 14. marca. O deň neskôr vyšetrovateľ vzniesol obvinenie. „Podľa uznesenia o vznesení obvinenia mal obvinený Sebastiano V. v dňoch 13. a 14. 9. 2017 fyzický napadnúť poškodeného Martina L. tak, že v jednom prípade ho škrtil a vyhrážal sa mu zabitím a v druhom prípade poškodeného viackrát udrel päsťou do tváre s tým, aby dal pokoj jeho frajerke. Obvinený podal proti uzneseniu o vznesení obvinenia sťažnosť. Túto sťažnosť prokurátor zamietol ako nedôvodnú,“ uviedol hovorca. V prípade dokázania viny hrozí obvinenému až trojročný trest odňatia slobody.
Prokuratúra navrhla väzbu pre brata talianskeho podnikateľa Antonina V.
Košice 16. marca (TASR) – Dozorujúci prokurátor podal návrh na vzatie Sebastiana V. z Trebišova, ktorého vo štvrtok (15.3.) zadržala polícia, do väzby. Obvinený je z prečinu nebezpečného vyhrážania a pokračovací prečin výtržníctva. TASR to potvrdil hovorca košickej krajskej prokuratúry Milan Filičko.
Sebastiano V. (1972) je bratom talianskeho podnikateľa Antonina V., ktorý je v Taliansku stíhaný pre drogovú trestnú činnosť. „Dozorujúci prokurátor odôvodnil dôvody väzby obavou, že by obvinený mohol ujsť alebo sa skrývať, pôsobiť na svedkov, a tiež obavou, že bude pokračovať v trestnej činnosti,“ uviedol Filičko. O návrhu na vzatie do väzby bude rozhodovať Okresný súd v Trebišove do 48 hodín od podania návrhu.
Bratislava 16. marca (TASR) – Ministerstvo pôdohospodárstva a rozvoja vidieka (MPRV) SR a Pôdohospodárska platobná agentúra (PPA) zrušili embargo súvisiace s talianskymi firmami na východe Slovenska. Informoval o tom v piatok agrorezort s tým, že ukončenie embarga umožnili orgány činné v trestnom konaní.
Polícia zadržala brata talianskeho podnikateľa Antonina V.
Bratislava 16. marca (TASR) – Polícia zadržala Sebastiana V., brata talianskeho podnikateľa Antonina V., ktorý je v Taliansku stíhaný pre drogovú trestnú činnosť. V prípade Sebastiana V. však má ísť o iný prípad. O zadržaní muža informoval portál noviny.sk.
Sudca košického krajského súdu vo štvrtok (15.3.) rozhodol o vzatí talianskeho podnikateľa Antonina V. do predbežnej väzby. Antonino V. je v Taliansku trestne stíhaný za drogovú činnosť a súd v Benátkach na neho vydal európsky zatýkací rozkaz. Antonina V. spomínal vo svojom nedokončenom článku aj zavraždený novinár Ján Kuciak.
Bratislava 15. marca (TASR) – Viac ako 140 slovenských osobností a aktivistov podpísalo výzvu adresovanú politickým predstaviteľom k aktuálnej politickej situácii v krajine. V súvislosti s ňou a s vyšetrovaním vraždy investigatívneho novinára Jána Kuciaka a jeho snúbenice Martiny Kušnírovej žiadajú kompetentných o naplnenie niekoľkých svojich požiadaviek. TASR o tom informovala spoluautorka výzvy Zuzana Wienk.
Antonio V./ foto: FB Antonio V.
Súdy: Košický krajský súd vzal Antonina V. do predbežnej väzby
Košice 15. marca (TASR) – Sudca košického krajského súdu vo štvrtok rozhodol o vzatí talianskeho podnikateľa Antonina V. do predbežnej väzby. Potvrdila to hovorkyňa Krajského súdu v Košiciach Anna Pančurová. Antonino V. je v Taliansku trestne stíhaný za drogovú činnosť a súd v Benátkach na neho vydal európsky zatýkací rozkaz.
Sudca tak vyhovel návrhu, ktorý v utorok (13.3.) podal krajský prokurátor. Prokuratúra začala vykonávať predbežné vyšetrovanie o európskom zatýkacom rozkaze. Antonina V. predviedla pred sudcu policajná eskorta, pôsobil vyrovnane a na novinárske otázky nereagoval.
Hovorca košickej krajskej prokuratúry Milan Filičko v stredu (14.3.) TASR informoval, že Antonino V. je v Taliansku stíhaný za trestné činy nezákonného obchodovania s narkotikami a psychotropnými látkami a za účasť na trestnom zoskupení za účelom nezákonného obchodovania s drogami. „Podľa obvinenia sa od decembra 2013 do decembra 2015 spolčil s inými osobami za účelom nepretržitého páchania trestnej činnosti spočívajúcej v dovoze veľkého množstva kokaínu z Južnej Ameriky,“ uviedol.
Antonio V. v kancelárii/foto: verejný profil FB Antonia V.
Antonina V. zadržala polícia v tejto súvislosti v utorok v skorých ranných hodinách v Michalovciach. Zadržaný bol už aj predtým, a to pár dní po vražde investigatívneho novinára Jána Kuciaka a jeho snúbenice. Približne po jednom dni ho vtedy polícia z cely predbežného zaistenia prepustila na slobodu.
Bratislava 14. marca (TASR) – Košický krajský prokurátor podal v utorok (13.3.) poobede návrh na vzatie do predbežnej väzby talianskeho podnikateľa Antonina V. Na túto osobu vydal súd v Benátkach európsky zatýkací rozkaz. TASR informoval hovorca krajskej prokuratúry Milan Filičko.
Weber: EP bude tvrdo postupovať, aby zistil pravdu o vražde Kuciaka a Kušnírovej
Štrasburg 14. marca (TASR) – Udalosti na Slovensku sú mimoriadne znepokojujúce a Európsky parlament (EP) bude postupovať so všetkou tvrdosťou, aby sa dozvedel, čo sa stalo. Vyhlásil to predseda skupiny Európskej ľudovej strany (EĽS/EPP) v EP Manfred Weber v Štrasburgu, kde sa na pôde europarlamentu bude v stredu v súvislosti s vraždou Jána Kuciaka a Martiny Kušnírovej rokovať o ochrane novinárov.
„Európska únia a najmä Európsky parlament stoja na strane občanov Slovenska. Chceme úplnú transparentnosť. Vražda novinára Jána Kuciaka a jeho snúbenice Martiny Kušnírovej sú absolútne neakceptovateľné. Základným princípom Európy musí byť sloboda médií, ako aj to, aby novinári pracovali bez toho, aby sa obávali o svoje životy. Preto budeme veľmi pozorne sledovať, či je vyšetrovanie v súlade s bežnými pravidlami, “ povedal pre RTVS Weber.
Brusel/Štrasburg 14. marca (TASR) – Na potrebe vytvorenia medzinárodného vyšetrovacieho tímu, ktorý by nezávisle a nestranne vyšetril vraždu Jána Kuciaka a Martiny Kušnírovej, sa zhodli všetci účastníci stredajšej rozpravy v pléne Európskeho parlamentu (EP) v Štrasburgu.
Rozprava bola zameraná na bezpečnosť novinárov na Slovensku a v Európskej únii a do programu bola zaradená v súvislosti s vraždou slovenského investigatívneho novinára Jána Kuciaka a jeho snúbenice Martiny Kušnírovej.
Česká poslankyňa Kateřina Konečná z Konfederatívnej skupiny Európskej zjednotenej ľavice – Severskej zelenej ľavice (GUE/NGL) sa ako jedna z mála rečníkov zastala slovenskej vlády. Upozornila, že vyšetrovanie dvojnásobnej vraždy treba nechať na políciu a netreba zbytočne robiť zo Slovenska „krajinu mafiánov“. Dodala, že je neprípustné, aby predseda EPP v EP Manfred Weber „školil“ slovenského premiéra Roberta Fica, koho má odvolať zo svojej vlády. „Veďme túto diskusiu so cťou a neodsudzujme nikoho na základe špekulácií,“ uviedla.
Počas poslaneckej rozpravy o potrebe ochraňovať novinárov odznelo aj to, že premiér Fico v minulosti nazval novinárov „presstitútky“.
V témach J. Kuciaka pokračujú novinári z Nemecka, Rakúska i Švajčiarska
Bratislava 12. marca (TASR) – V špeciálnom medzinárodnom newsroome združujúcom investigatívnych novinárov, pracujúcich na témach, ktorým sa venoval zavraždený novinár Ján Kuciak, v súčasnosti pôsobí šesť novinárov z Nemecka, Švajčiarska i Rakúska. „Mali by sa k nim a pripojiť aj novinári z Talianska, Maďarska, Česka, Chorvátska, ako aj ďalších krajín,“ informoval TASR hovorca Ringier Axel Springer Slovakia Peter Porubský. Dodal, že konkrétne mená a médiá sa spoločnosť z bezpečnostných dôvodov rozhodla verejne neprezentovať.
Medzinárodný tím, ktorý by mal objasniť vraždu Kuciaka, by mal vzniknúť onedlho
Bratislava 9. marca (TASR) – Medzinárodný vyšetrovací tím, ktorý bude pracovať na objasňovaní vraždy investigatívneho novinára Jána Kuciaka a jeho partnerky, by mohol vzniknúť na budúci týždeň. Informovali o tom na tlačovej konferencii generálny prokurátor Jaromír Čižnár a šéf Úradu špeciálnej prokuratúry Dušan Kováčik. Pre Čižnára je tento tím priorita.
Zahraničné agentúry a spravodajské weby informovali o vyhlásení premiéra Fica, podľa ktorého vláda ponúkla odmenu milión eur za informácie, ktoré by pomohli dolapiť vinníkov.
Citované svetové médiá ďalej v súvislosti so zabitím 27-ročného novinára informujú o osobe slovenského podnikateľa Mariána Kočnera, o ktorého aktivitách reportér spravodajského portálu Aktuality.sk Kuciak dlhodobo písal a ktorý sa mu údajne vyhrážal. Médiá tiež informovali, že Kuciak vlani na sociálnej sieti napísal, že na Kočnera podal v súvislosti s vyhrážkami trestné oznámenie. Spomínajú sa tiež ďalšie podrobnosti okolo Kuciakovej práce a korupčných kauzách, na ktorých pracoval.
ZDROJ: TASR 26. FEBRUÁRA 2018 K odsúdeniu vraždy investigatívneho novinára Jána Kuciaka sa pridali aj Reportéri bez hraníc, ktorí na svojom webe zároveň požadujú dôkladné vyšetrenie „tohto ohavného činu“.
„Vyzývame všetky kompetentné orgány, aby prispeli k objasneniu tejto záležitosti, o to viac, že Ján Kuciak bol už dlhšie obeťou vyhrážok,“ uviedla Pauline Ades-Mével z mimovládnej organizácie, zasadzujúcej sa za slobodu tlače a médií.
Rakúski novinári: Potrestajte nielen vrahov, ale aj objednávateľov vrážd
Viedeň 2. marca (TASR) – Zväz rakúskych novinárov (ÖJC) vyzval v piatok slovenskú políciu a prokuratúru, aby potrestali nielen vrahov, ale aj objednávateľov vraždy novinára Jána Kuciaka a jeho priateľky. Zároveň vyjadril solidaritu so slovenským novinármi, ktorí v piatok zorganizovali smútočný pochod za svojho bývalého kolegu, uviedla agentúra APA.
Slovenská vláda robí podľa vyhlásenia ÖJC zverejneného na jeho stránke všetko pre to, aby ochránila osoby stojace za dvojnásobnou úkladnou vraždou. Verejnosti je ponúknutá „talianska stopa“ a rýchle zatknutie údajných mafiánov. Najvyšší vládni činitelia sú však prinajmenšom spoluzodpovední za vraždu, tvrdí ÖJC. Situácia pripomína prípad zavraždenej maltskej novinárky Daphne Caruanovej Galiziovej, keď bol verejnosti takisto rýchlo ukázaný „páchateľ“, ale ďalej sa nič nestalo.
J. Čižnár: Ak J. Kuciaka zavraždili pre jeho prácu, rozpútam tu peklo
ZDROJ: TASR 26. FEBRUÁRA 2018 Ak sa potvrdí, že investigatívny novinár Ján Kuciak bol zavraždený pre svoju prácu, generálny prokurátor Jaromír Čižnár rozpúta peklo. Sľúbil to na mimoriadnom brífingu s tým, že ak bola motívom vraždy jeho práca, potom nie je možné, aby sme si hovorili, že sme právny a demokratický štát.
Vo Veľkej Mači zastrelili novinára a jeho priateľku
Bratislava/Veľká Mača 26. februára (TASR) – Polícia krátko pred polnocou našla v rodinnom dome vo Veľkej Mači v okrese Galanta mŕtve telá 27-ročného muža a ženy. Obaja podľahli strelným zraneniam. Páchateľ je na úteku. Informuje o tom portál tvnoviny.sk. Políciu zalarmovala rodina, ktorej sa mladý pár už týždeň neozval. Keď policajti prišli na miesto, videli cez okno ležať niekoho na zemi. Privolali hasičov a za ich asistencie dom otvorili. Na mieste sú kriminalisti. Krajské policajné riaditeľstvo sa k vražde nevyjadruje, podľa informácií tvnoviny.sk by prípad mala prevziať NAKA. Podľa Denníka N išlo o investigatívneho reportéra Aktualít Jána Kuciaka. Venoval sa hlavne podozreniam z daňových podvodov.
Témy EU médiá politika vnútro zahraničie

References: súd 
 súd 
 súd 
 súd 
 súd 
 súd 
 súd 
 súd